SARIE-briewe Maart 2009
JY LEES NOU SARIE-briewe Maart 2009
Skryf aan SARIE, My sê tel, Posbus 1802, Kaapstad 8000. Faks: 021 446-5055; per e-pos: mysetel@sarie.com. Ongeveer 130 woorde.
Ons plaas nie gedigte, briewe oor reünies, vermiste mense of penmaats in SARIE nie. Reëls: Briewe (ook e-pos-briewe) moet ’n volledige posadres, kontaknommer en volledige doopnaam bevat. Briewe moet oorspronklik wees en mag nie aan ander tydskrifte voorgelê word nie. Jy moet onderaan jou brief aandui: NET AAN SARIE GERIG.
Dit sal verbygaan
Hoe maak ’n mens as jy aan die einde van ’n jaar leeggetap en moedeloos voel? Wanneer daar meer vrae as antwoorde is en meer raaisels as oplossings?
Ons het ’n 20-jarige sprankeldogter, wat ’n perfeksionistiese go-getter is, ’n dromerige aangenome dogter (9) en ’n 20 maande oue witkopseuntjie, wat ons hoop vanjaar ons eie gaan word. Ek kyk in hul oë, sien die verwagtinge van 2009 en word beangs.
Hoe gemaak met finansies wat knyp en ’n huwelik wat knak onder druk? Ek het my eie onderneming, ’n permanente pos én doen ekstra werk vir ’n goeie inkomste. Maar dis steeds nie genoeg nie. Ek besef nou ek is emosioneel afwesig vir my man en kinders, want ek fokus op die verkeerde goed.
Vanjaar móét ek afskaal. Basta met huis verloor, skuldoproepe en die gejaag na wind. Mag ons vrede vind in die wete dat ook hierdie moeilike tye verby sal gaan.
Alta wen dié keer ons prysgeld van R250, plus 'n 50 ml-bottel en 2 bottels van 30 ml Sunkissed Glow van Jennifer Lopez. Dié parfuum het vrugtige blomgeure met ondertone van son, see en sand, pynappelsap, lemoenbloeisel en muskaat.
Om ons langbeen-kinders te sien lééf is een van die wonderlikste emosies in ’n ma se hart. In die mondering van ’n “boompadda” glimlag en waai my haasbekkie-seun blinkoog op die konsertverhoog vir my. As hoofseun lewer hy sy afskeidstoespraak wat ons heelweek saam voor die spieël geoefen het. Hy groet ons in 1998 ewe manhaftig op die lughawe om die Londen-grootword aan te durf. En ek huil omdat drie jaar so lank lyk.
Voor die kansel giggel hy verleë toe hy die trouring aan sy bruid se verkeerde vinger steek. Ek onthou ons trane terwyl hy met sy groot hande gewys het hoe sy babaseun gebore is. En toe sy ouma sterf, het hy haar boksie met as behendig met spykertjies van geelkoper verseël.
Loren le Roux, Stellenbosch
Skerpioen van Westdene
Wanneer jou selfoon gesteel word, sien jy dit nooit weer nie. Ek en my vriendin kan egter van die teendeel getuig. Ek het ’n oproep ontvang van ’n onderwyseres wat ’n selfoon by ’n leerder gekonfiskeer het. Sy het besef dis gesteel oor die foto’s en name daarop. My nommer was ook gelys. Só het my oorstelpte vriendin se selfoon weer sy pad teruggevind.
Lizelle Bright, KwaZulu-Natal
Van Sarie aan SARIE
Dankie vir die pragtigste SARIE-kalender vir 2009! Dis so ék . . . ’n vrou wie se jare fyntjies gesien kan word, maar steeds stylvol en elegant wil bly. Ek is 40, en het met SARIE grootgeword. As kind het ek na die mooiste vroue op haar glansblaaie gestaar en gehoop ek lyk eendag soos hulle. As tiener het ek haar skelmpies gelees toe ek nie geweet het wie ek eintlik was nie, en op universiteit was sy in die biblioteek.
Sy’t my opgehelp om weer te lewe en Mnr. Reg te ontmoet. Ek het hom gekry en nou baklei ons wie SARIE eerste gaan lees!
Sarie Nell, Centurion
Was ek nie verras toe ek uiteindelik ’n prys met SARIE se Blokraai (Oktober 2008) gewen het nie? Die pos was bietjie agterstevoor, want ek het eers die boek – Langverlof deur Annemari Coetser – van NB-Uitgewers ontvang en daarna jul brief wat sê ek is ’n wenner. Ek kon my oë nie glo nie. Baie dankie aan SARIE en die uitgewer!
Ek gee in dieselfde asem ook ’n pluimpie aan jul span met die opstel van SARIE se 2009-kalender. Dis so mooi versorg en vol detail. Weer eens ’n inspirasie, soos SARIE nog al die jare vir my was – eers as verloofde meisie en toe as jong ma wat kinders opvoed en ’n loopbaan het.
Watter heerlike verrassing kry ek vandag in die pos – Izak de Villiers se Manna oor die duine!* Borskanker is in Desember 2008 by my gediagnoseer en ’n mastektomie is gedoen. Vandag het die onkoloog opvolgbehandeling voorgestel. En vir hierdie tyd sal dié besielende Psalm-gebede vir my ware manna wees.
Baie dankie SARIE, asook CUM-boeke vir jul vrygewigheid.